A mexikói kormány élére 2000-ben Vicente Fox elnököt választották, aki részletes tárgyalásokat folytatott az USA akkori elnökével, George W. Bushsal az Egyesült Államok bevándorlási politikájának reformjáról. A mexikóiak olyan megállapodásra törekedtek, ami legalizálta volna az USA-ban tartózkodó több milliós illegális munkavállalót, kiterjedt volna a mezőgazdasági idénymunkások foglalkoztatására, és garantálta volna az emigránsok emberi jogainak tiszteletben tartását. Azonban a 2001. szeptember 11-ei terrortámadások ellehetetlenítették a kompromisszumot. Az iraki beavatkozást ellenző mexikói magatartás holtpontra juttatta a tárgyalásokat.